Virallinen lehti nro C 118 , 29/04/1999 s. 0134



KIRJALLINEN KYSYMYS E-2751/98 esittäjä(t): Hiltrud Breyer (V) komissiolle (3. syyskuuta 1998) Aihe: Lasten turvallisuus lentokoneissa 1. Onko komissio tietoinen, että Rheinlandin tekninen tarkastuslaitos on jo elokuussa 1992 osoittanut törmäystestien avulla, että lapsilla käytettävä lisävyö, ns. loop belt, on hengenvaarallinen? 2. Onko komissio tietoinen, että Euroopan ilmailuviranomaiset ovat 1.4.1998 määränneet asetuksella "JAR-OPS1", että jäsenvaltioiden lentoyhtiöiden on käytettävä kyseistä vyötä, vaikka tämä "loop belt" on jo aikoja sitten kielletty Yhdysvalloissa? 3. Mihin pikaisiin toimiin komissio aikoo ryhtyä lapsille vyön käytöstä aiheutuvan hengenvaaran eliminoimiseksi? 4. Milloin komissio aikoo huolehtia siitä, että lentokoneissa matkustaville lapsille on tarjottava heidän ikänsä ja kokonsa puolesta sopivia tuki- ja kiinnitysjärjestelmiä? 5. Onko komissio asettanut käyttöön määrärahoja tällaisten järjestelmien kehittämiseksi? Jos on, kuinka paljon? Jos ei, miksi ei? 6. Onko komissio kysyjän kanssa yhtä mieltä siitä, että puutteelliset turvajärjestelmät, jotka koskevat erityisesti alle kaksivuotiaita lapsia, antavat aiheen ryhtyä pikaisiin yhteisön toimiin, koska kansalliset toimet eivät juurikaan tule kyseeseen? 7. Onko komissio kysyjän kanssa samaa mieltä siitä, että tämän vakavan tilanteen korjaamatta jättäminen merkitsee hiljaista hyväksyntää lasten hengen vaarantamiselle? Komission jäsenen Neil Kinnockinkomission puolesta antama vastaus (7. lokakuuta 1998) Lento-onnettomuuksissa lasten eloonjäämiseen vaikuttaa ennen kaikkea se, onko lapset kiinnitetty turvalaitteilla asianmukaisesti paikoilleen. Jos lasta ei ole kiinnitetty asianmukaisesti paikoilleen, vaara kuolla tai loukkaantua lento-onnettomuuden sattuessa on huomattavasti suurempi. Komissio on tietoinen TÜV:n (Technische Überwachungsvereinin) raportista sekä siitä, että lentokoneissa matkustavilla lapsilla käytettävän lisävyön (niin kutsuttu loop belt) turvallisuus on herättänyt yleistä huolestusta. Näiden tulosten vuoksi on katsottu aiheelliseksi lisätä lentoliikennettä koskevaan työ- ja tutkimusohjelmaan ensisijaiseksi katsottu tutkimustehtävä, jonka aiheena on parannettuja matkustajien turvajärjestelmiä koskeva ehdotus. Tänä vuonna kyseisen ohjelman yhteydessä käynnistettiin erityishanke "Imeväisikäisten ja muiden lasten turvalaitteita koskevat eurooppalaiset eritelmät", jota yhteisö rahoittaa yhteensä 145 000 eculla. Hankkeessa tarkastellaan alan toimintaa koskevien tilastojen perusteella Euroopassa ja Yhdysvalloissa nykyään käytettäviä lasten turvajärjestelmiä. Lisäksi hankkeen toteuttava työryhmä arvioi mahdollisuuksia parantaa lentokoneissa käytettäviä lasten turvalaitteita ja laatii ehdotuksen lentokoneiden lapsimatkustajia koskevaksi eurooppalaiseksi eritelmäksi. Hankkeen tulosten odotetaan valmistuvan loppuvuodesta 1998. Komissio aikoo ilmoittaa ne Euroopan ilmailuviranomaisten yhteistyöjärjestölle JAA:lle ja pyytää sitä tarvittaessa tarkistamaan nykyisiä eritelmiä, jotka koskevat näiden lentokoneissa käytettävien turvajärjestelmien myyntiä ja käyttöä. Jos eritelmiä tarkistetaan, on luonnollisesti tarkistettava myös nykyisessä yhteisön lainsäädännössä säädettyjä vaatimuksia. Kyseisiä turvajärjestelmiä koskevat kansalliset säädökset on korvattu 1. huhtikuuta 1998 alkaen JAR-OPS 1 -vaatimuksilla, joiden perusteella turvalaitteiden käyttö tulee pakolliseksi. Turvalaitteet voivat olla edellä mainittuja lisävöitä tai muita laitteita, ja turvajärjestelmän valinta jää lentoliikenteen harjoittajan vastuulle. Parhaillaan tehdään työtä imeväisikäisten ja muiden lasten turvalaitteita koskevien eritelmien laatimiseksi, koska vaatimuksena on, että kaikille matkustajille on oltava kunnolliset turvajärjestelmät. On epätodennäköistä, että nykyiset lapsilla käytettävät lisävyöt olisivat uusien eritelmien mukaiset.